Temeljem članka 12. i članka 15. stavka 2. i 3.  Zakona o javnoj nabavi (Nar. nov., br. 120/16, 114/22, 48/26) i čl. 22. Statuta Lučke uprave Novalja, Upravno vijeće Lučke uprave Novalja na __ sjednici održanoj dana ________ 2026. godine, donosi sljedeći 

PRAVILNIK O JEDNOSTAVNOJ NABAVI

I. Predmet Pravilnika 

Članak l.
(1) Ovim Pravilnikom uređuje se nabava robe i usluga te provedbe projektnih natječaja procijenjene vrijednosti manje od 50.000,00 eura, odnosno radova procijenjene vrijednosti manje od 100.000,00 eura. 
(2) Izračun procijenjene vrijednosti nabave iz stavka 1. ovoga članka temelji se na ukupnom iznosu, bez poreza na dodanu vrijednost (PDV-a). 
(3) Vrijednost radova ili određene količine robe i usluga te provedbe projektnih natječaja ne smiju se dijeliti s namjerom izbjegavanja primjene Zakona o javnoj nabavi ili ovoga Pravilnika. 

II. Opće odredbe 

Članak 2.
(1) Odredbe ovog Pravilnika moraju se primjenjivati na način koji će osigurati zakonito, namjensko, ekonomično i svrhovito trošenje proračunskih sredstava Naručitelja. 
(2) Naručitelj će u primjeni ovog Pravilnika u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti. 
(3) U provedbi postupaka nabave robe, radova i usluga, te provedbe projektnih natječaja Naručitelj je dužan, osim odredbi ovoga Pravilnika, pridržavati se i pozitivnih zakonskih i podzakonskih propisa, kao i svojih općih akata donesenih u skladu s odredbama pozitivnih propisa. 

Članak 3.
Ovaj Pravilnik se ne primjenjuje na ugovore koji su izuzeti od primjene Zakona o javnoj nabavi. 

Članak 4.
(1) Pravila o sprječavanju, prepoznavanju i uklanjanju sukoba interesa sukladno odredbama čl. 75. do 83. ZJN 2016 primjenjuju se i na jednostavne nabave koje se provode prema ovome Pravilniku. 
(2) Sukob interesa između Naručitelja i gospodarskog subjekta obuhvaća situacije kada predstavnici Naručitelja ili pružatelja usluga službe nabave koji djeluje u ime Naručitelja, koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik Naručitelja istodobno obavlja upravljačke poslove u gospodarskom subjektu, ili
2. ako je predstavnik aručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.
(3) Predstavnikom Naručitelja u smislu ovoga članka smatra se:
1. ravnatelj 
2. član upravnog vijeća 
3. član stručnog povjerenstva 
4. druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave, i
5. osobe iz točaka 1., 2. i 3. ovoga stavka kod pružatelja usluga nabave koji djeluju u ime Naručitelja, a gospodarskim subjektom iz stavka 1. ovoga članka smatra se ponuditelj, član zajednice, podugovaratelj i drugi subjekt na kojeg se ponuditelj oslanja.
Odredba ovog stavka se primjenjuje na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (u daljnjem tekstu: povezane osobe) predstavnika Naručitelja kako je to prethodno opisano.
Iznimno od prethodno navedenog, sukob interesa ne postoji ako predstavnik Naručitelja ili s njim povezana osoba obavlja upravljačke poslove u gospodarskom subjektu po položaju, odnosno kao službeni predstavnik nekog Naručitelja, a ne kao privatna osoba.
Predstavnici Naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
Naručitelj je obvezan na temelju izjava svojih predstavnika:
1. na svojim internetskim stranicama objaviti popis gospodarskih subjekata s kojima je predstavnik Naručitelja ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
2. u dokumentaciji o jednostavnoj nabavi za pojedini postupak nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.
(4) Predstavnik Naručitelja (izuzev ravnatelja) obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti ravnatelja, koji će osigurati da predstavnik Naručitelja prestane sa svim aktivnostima u postupku javne nabave, i odrediti drugu osobu predstavnikom Naručitelja koja preuzima aktivnosti izuzetog predstavnika u postupku jednostavne nabave te osigurati da prethodno sudjelovanje izuzetog predstavnika ne ugrožava daljnji tijek istog postupka.
(5) U slučaju sukoba interesa ravnatelja kao predstavnika Naručitelja, kao i u slučaju sukoba interesa predstavnika Naručitelja čije izuzimanje iz provedbe postupka jednostavne nabave nije moguće ili se izuzimanjem iz prethodnog stavka ovoga članka ne može odgovarajuće otkloniti sukob interesa, poništit će se na temelju članka 298. stavka 1. točke 10. Zakona o javnoj nabavi postupak jednostavne nabave, ako nakon odbijanja takve ponude ne preostane niti jedna valjana ponuda.
(6) U postupcima jednostavne nabave za koje sukladno čl. 15. st. 5. i 6. Zakona o javnoj nabavi  postoji obveza provedbe putem modula jednostavne nabave u EOJN RH, odnosno putem javne objave u modulu jednostavne nabave u EOJN RH, u dokumentaciji o nabavi za pojedini postupak navesti će se popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje. 
(7) Ugovor o jednostavnoj nabavi ili narudžbenica sklopljena protivno odredbama ovoga Pravilnika, koje se odnose na sukob interesa je ništetan. 


Članak 5.

(1) Naručitelj je obvezan donijeti Plan nabave za kalendarsku godinu te ga ažurirati prema potrebi.
(2) Naručitelj je obvezan Plan nabave i sve njegove kasnije promjene, te registar ugovora objaviti u EOJN RH u skladu s važećim propisima.
(3) U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.

Članak 6.
Ugovore sukladno ovom Pravilniku sklapa ravnatelj ili osoba koju on za to ovlasti, osim ako ovim Pravilnikom nije drugačije određeno. 

Članak 7.
Za potrebe sudjelovanja u postupku sklapanja ugovora sukladno ovom Pravilniku, komunikacija između predstavnika Naručitelja uključuje i komunikaciju vršenu putem e-pošte. 

Članak 8.
Način sklapanja ugovora o nabavi robe i usluga, te provedbne projektnih natječaja i radova iz ovog Pravilnika ovisi o procijenjenoj vrijednosti nabave, te se u tom smislu razlikuje: 
1. nabava čija je procijenjena vrijednost do 15.000,00 eura (uključujući i taj iznos) - postupak se može provesti izvan EOJN RH,
2. nabava čija procijenjena vrijednost veća od 15.000,00 eura do 25.000,00 eura (uključujući i taj iznos) za nabavu roba i usluga te provedbne projektnih natječaja, i do 45.000,00 eura (uključujući i taj iznos) za nabavu radova - bez obveze javne objave u EOJN RH, 
3. nabava čija procijenjena vrijednost veća od 25.000,00 eura, za nabavu roba i usluga te provedbne projektnih natječaja, odnosno veća od 45.000,00 eura za nabavu radova - javna objava u modulu jednostavne nabave EOJN RH.

Članak 9.
Traženje ponuda i slanje neobvezujućih upita za nabave koje se provode sukladno ovom Pravilniku mora biti odgovarajuće dokumentirano. Ova obveza uključuje i prepisku osobe navedene za kontakt sa zainteresiranim gospodarskim subjektima. 

Članak 10.
(1) U svrhu urednog ispunjenja ugovora, Naručitelj može od ponuditelja tražiti jamstva i sredstva osiguranja uzevši u obzir naročito prirodu obveznopravnog odnosa, gospodarsku snagu suugovaratelja, predmet obveze i vrijednost ugovora. 
(2) Naručitelj može tražiti i jamstvo za ozbiljnost ponude za slučajeve za koje se može tražiti jamstvo za ozbiljnost ponude sukladno odredbama Zakona o javnoj nabavi. 

III. Predradnje 

Članak 11.
(1) Prijedlog za nabavu robe, radova i/ili usluga iz ovog Pravilnika mogu dati svi djelatnici Naručitelja koji su nositelji pojedinih poslova i aktivnosti, osim ako posebnim propisom ili općim aktom Naručitelja nije drugačije određeno. 
(2) Prijedlog za sklapanje ugovora se upućuje odgovornoj osobi Naručitelja u čijem se opisu i popisu poslova, sukladno općim aktima i/ili sistematizaciji radnih mjesta i/ili ugovoru o radu, nalazi odlučivanje o nabavi predloženog predmeta nabave. 
(3) Prije pokretanja postupka stvaranja ugovornih obveza sukladno ovom Pravilniku, od odjela računovodstva i financija zatražit će se kontrola i mišljenje/suglasnost je li pribavljanje predložene ugovorne obveze u skladu s važećim financijskim planom za tekuću godinu. 
(4) Ako se radi o predmetu nabave za koji, sukladno Zakonu o javnoj nabavi, postoji obveza unošenja podataka u plan nabave, zahtjev se prosljeđuje i odjelu zaduženom za javnu nabavu koji je dužan utvrditi je li predmetna nabava predviđena planom nabave za tekuću godinu. 
(5) U slučaju da predložena ugovorna obveza nije u skladu s financijskim planom i/ili planom nabave, a predložena ugovorna obveza se namjerava stvoriti, prije sklapanja ugovora izvršit će se rebalans financijskog plana i/ili izmijeniti plan nabave. 

Članak 12.
(1) Za postupke iz članka 8. toč. 1. i 2. popis gospodarskih subjekata koje se predlaže pozvati na dostavu ponuda može sadržavati gospodarske subjekte iz vlastite baze podataka koji su prethodno uredno izvršavali svoje obveze prema Naručitelju, kao i sve druge gospodarske subjekte koji su registrirani za izvršenje predmeta nabave. 

Članak 13.
(1) Prije početka postupka nabave može se tražiti ili prihvatiti savjet gospodarskog subjekta koji se može iskoristiti u izradi dokumentacije nužne sklapanje ugovora, ali takav savjet ne smije imati učinak ograničenja tržišnog natjecanja i diskriminacije. 
(2) Gospodarski subjekt iz stavka 1. ovog članka smije biti ponuditelj u tom postupku nabave uz uvjet da Naručitelj osigura da saznanja i informacije koje je stekao prije početka postupka nabave ne dovode tog gospodarskog subjekta u prednost u odnosu na ostale gospodarske subjekte, te da Naručitelj odredi stvarni primjereni rok za dostavu ponuda. 

IV. Postupak sklapanja ugovora čija je procijenjena vrijednost do 15.000,00 eura 

Članak 14.
(1) Za predmete nabave čija je procijenjena vrijednost do 15.000,00 eura (uključujući i taj iznos), a za koje Naručitelj šalje poziv za dostavu ponuda, Naručitelj se obraća jednom ili više gospodarskih subjekata. 
(2) Naručitelj će odluku o broju gospodarskih subjekata koje poziva na dostavu ponuda donijeti kod svake zasebne nabave, uzevši u obzir stvarne potrebe Naručitelja za predmetom nabave, hitnost nabave, razinu tržišnog natjecanja, rezultate prethodne analize tržišta ako je provedena i dr. okolnosti slučaja. 
(3) Ugovor za predmet nabave iz stavka 1. ovog članka sklapa se u pisanom obliku ako je takav oblik izričito propisan posebnim zakonom. Ako pisani oblik nije izričito propisan zakonom, ugovor se može sklopiti na temelju narudžbenice, naloga, zaključnice, zahtjevnice ili pisane prepiske s odabranim ponuditeljem koja sadrži sve bitne elemente ugovora. 
(4) Ugovor se može sklopiti i usmenim putem, ali svakako mora biti pokrijepljen odgovarajućim računom koji sadržava sve podatke sukladno posebnom propisu. 
(5) Postupak pregovora vodi i ugovor za predmet nabave iz stavka 1. ovog članka u ime Naručitelja sklapa odgovorna osoba koja je za to ovlaštena općim aktom Naručitelja i/ili u čiji opis i popis poslova ulazi sklapanje takvih ugovora. 

Članak 15.
(1) U provedbi postupaka jednostavne nabave sukladno ovom poglavlju koristiti će se prvenstveno elektronička sredstva komunikacije (e-pošta ili drugi odgovarajući e-oblik). 
(2) U opravdanim slučajevima koristiti će se sredstva komunikacije koja nisu elektronička ili se može kombinirati njihova primjena s elektroničkim sredstvima komunikacije (npr. ako se zahtijevaju jamstva, uzorci te u drugim opravdanim slučajevima). 
(3) Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (npr. dostavnica, povratnica, izvješće o uspješnom slanju telefaksom, elektronička isprava i sl.). 

V. Postupak sklapanja ugovora čija je procijenjena vrijednost veća od 15.000,00 eura do 25.000,00 eura (uključujući i taj iznos) za nabavu roba i/ili usluga odnosno do 45.000,00 eura (uključujući i taj iznos) za nabavu radova 

Članak 16.
(1) Za predmete nabave čija je procijenjena vrijednost veća od 15.000,00 eura do 25.000,00 eura (uključujući i taj iznos) za nabavu roba i/ili usluga odnosno do 45.000,00 eura (uključujući i taj iznos) za nabavu radova, Naručitelj će koristiti modul Jednostavna nabava s pozivom odabranim gospodarskim subjektima putem Elektroničkog oglasnika javne nabave Republike Hrvatske (u nastavku: EOJN RH). 
(2) U slučaju iz stavka 1. ovoga članka Naručitelj odabire jednog ili više gospodarskih subjekata kojima upućuje poziv na dostavu ponuda. Poziv se upućujem isključivo putem sustava, a pozvati je moguće samo gospodarske subjekte koji su registrirani na EOJN RH. 
(3) Naručitelj će u pravilu nastojati pozvati najmanje tri (3) gospodarska subjekta na dostavu ponude, osim ako opravdane okolnosti slučaja ne opravdavaju pozivanje jednog ili dva gospodarska subjekta. 
(4) Odluku o broju gospodarskih subjekata koje poziva na dostavu ponuda donijeti kod svake zasebne nabave, uzevši u obzir stvarne potrebe Naručitelja za predmetom nabave, hitnost nabave, razinu tržišnog natjecanja, rezultate prethodne analize tržišta ako je provedena i dr. okolnosti slučaja. 
(5) Naručitelj se jednom gospodarskom subjekta može obratiti naročito u sljedećim slučajevima: 
. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni 
. b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
. ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
. ako iz tehničkih razloga predmet nabave može isporučiti samo određeni gospodarski subjekt ili 
. ako je to nužno radi zaštite isključivih prava, uključujući prava intelektualnog vlasništva 
. ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 

VI. Postupak sklapanja ugovora čija je procijenjena vrijednost veća od 25.000,00 eura za nabavu roba i/ili usluga odnosno veća od 45.000,00 eura za nabavu radova 

Članak 17.
(1) Za nabavu robe i usluga te provedbe projektnih natječaja čija je procijenjena vrijednost veća od 25.000,00 eura, a manja od 50.000,00 eura, te za nabavu radova čija je procijenjena vrijednost veća od 45.000,00 eura, a manja od 100.000,00 eura, Naručitelj je obvezan provesti postupak jednostavne nabave putem javne objave u modulu jednostavne nabave EOJN RH. 
(2) Iznimno od stavka 1. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi putem modula Jednostavna nabava EOJN RH bez javne objave: 
. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni 
. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
. ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
. ako iz tehničkih razloga predmet nabave može isporučiti samo određeni gospodarski subjekt ili 
. ako je to nužno radi zaštite isključivih prava, uključujući prava intelektualnog vlasništva 
. ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 
(2) Naručitelj se ne može pozivati na iznimnu žurnost ako je ona posljedica njegova nepravodobnog planiranja ili propuštanja pravodobnog pokretanja postupka.
(3) Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave EOJN RH. 

VII. Pravna zaštita 
Članak 18.
(1) U postupcima koji se provode sukladno poglavlju V. i VI. Ovoga Pravilnika gospodarski subjekti imaju pravo prigovora na provedene postupke. 
(2) Pravo na prigovor ima svaki gospodarski subjekt koji ima ili je imao pravni interes za dobivanje ugovora o jednostavnoj nabavi, odnosno narudžbenici i koji je pretrpio ili bi mogao pretrpjeti štetu od navodnoga kršenja subjektivnih prava. 
(3) Prigovor se podnosi u roku od 5 (pet) dana od dana dostave odluke o odabiru ili odluke o poništenju u odnosu na sadržaj poziva ili dokumentacije postupka, sadržaj izmjene dokumentacije postupka te u odnosu na postupak pregleda, ocjene i odabira ponuda ili razloge poništenja. 
(4) Dokumentacija postupka i njena izmjena mogu se osporavati prigovorom samo ako je podnositelj prigovora tijekom roka za dostavu pravodobno upozorio Naručitelja na nezakonitost dokumentacije postupka ili njene izmjene i Naručitelj nije uvažio njegov prijedlog. Naručitelj u svakom postupku zasebno određuje u kojem roku se smiju tražiti pojašnjenja i izmjene dokumentacije postupka. 
(5) Prigovor se dostavlja Naručitelju elektroničkim sredstvima komunikacije putem EOJN RH. Ako u konkretnom postupku jednostavne nabave dostava prigovora putem EOJN RH nije omogućena, prigovor se dostavlja putem elektroničkim sredstvima komunikacije putem e-maila navedenog u dokumentaciji postupka. 
(6) Prigovor koji nije dostavljen sukladno stavku 5. ovoga članka odbacit će se. 
(7) O prigovoru odlučuje ravnatelj u roku od 5 (pet) dana od dana zaprimanja urednog prigovora, osim u složenijim predmetnima u kojima je rok za donošenje odluke o prigovoru 8 (osam) dana. 
(8) Uz podatke za identifikaciju stranaka i postupka na koji se izjavljuje, prigovor mora svakako sadržavati predmet prigovora, prigovorni navod (opis nepravilnosti i obrazloženje), a može sadržavati i dokaze. 
(9) Neobrazloženi prigovor odbaciti će se kao nepotpun, ne pozivajući podnositelja da ga dopuni ili ispravi. 
(10) Ako u prigovoru podnositelj nije odredio u kojem dijelu pobija rješenje, opseg pobijanja će ravnatelj utvrditi na temelju sadržaja prigovora. 
(11) Odlučujući o prigovoru odgovorna osoba koja rješava o prigovoru može: 
1. obustaviti postupak po prigovoru ako podnositelj prigovora odustane od prigovora, 
2. odbaciti prigovor zbog nedopuštenosti, neurednosti, nepravodobnosti, nedostatka pravnog interesa, i zbog toga što je izjavljen od neovlaštene osobe, 
3. odbiti prigovor, 
4. usvojiti prigovor te u tom slučaju poništiti odluku, postupak ili radnju u dijelu u kojem su zahvaćeni nezakonitošću. 
(12) U slučaju usvajanja prigovora, predmet se vraća osobi odnosno tijelu koje je provelo pregled i ocjenu ponuda na ponovno odlučivanje, koje je vezano shvaćanjem ravnatelja. 

Članak 19.
Nakon dostave odluke o odabiru ili poništenju, na zahtjev ponuditelja zaprimljen najkasnije dan prije isteka roka za prigovor, Naručitelj je obvezan najkasnije idući radni dan do 16:00 sati omogućiti uvid u cjelokupnu dokumentaciju postupka, osim u one dokumente/podatke koji su posebnim propisom označeni kao tajni. 

VIII. Ostale odredbe 

Članak 20.
U svakom zasebnom postupku Naručitelj određuje sadržaj dokumentacije postupka sukladno svojim potrebama, te određuje što ponuda mora sadržavati. 

Članak 21.
U postupcima jednostavne nabave Naručitelj može odrediti kriterije za kvalitativni odabir gospodarskih subjekata pri čemu nije vezan načinima dokazivanja iz Zakona o javnoj nabavi, već može tražiti i druge jednostavnije i manje zahtjevne obrasce izjava i isprava kao dokaze. 

Članak 22.
Naručitelj može podijeliti postupak jednostavne nabave na grupe u kojem slučaju se za svaku grupu odabire najpovoljnija ponuda te se za svaku grupu sklapa ugovor ili izdaje narudžbenica.

Članak 23.
Na poništenje postupaka jednostavne nabave primjenjivi su razlozi iz kojih se može poništiti postupak javne nabave prema Zakonu o javnoj nabavi, a posebno ako:
1.  postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije,
2. nije dostavljena nijedna ponuda,
3. nema niti jednog sposobnog ponuditelja,
4. nakon isključenja ponuditelja ili odbijanja ponuda ne preostane nijedna valjana ponuda,
5. ako je to potrebno radi zaštite javnog interesa.
 

Članak 24.
Naručitelj u svakom zasebnom postupku određuje pravila o dostavi dokumentacije i posljedicama njene (ne)urednosti, odnosno o korištenju procesnih ovlaštenja prema ponuditeljima iz Zakona o javnoj nabavi tijekom postupka pregleda i ocjene ponuda. 

Članak 25.
(1) Naručitelj će prilikom određivanja rokova za dostavu zahtjeva za sudjelovanje i ponuda posebno uzeti u obzir složenost predmeta nabave i vrijeme potrebno za izradu zahtjeva za sudjelovanje i ponuda. 
(2) Naručitelj u svakom postupku zasebno određuje primjereni rok za dostavu ponuda sukladno zahtjevima iz stavka 1. ovoga članka. 
(3) Za postupke jednostavne nabave čija je procijenjena vrijednost veća od 15.000,00 eura, rok za dostavu ponuda u pravilu iznosi najmanje 5 (pet) radnih dana od dana slanja poziva ili od dana objave, a iznimno i kraće u opravdanim slučajevima. 
(4) Pojam »radni dani« u smislu ovoga Pravilnika i postupaka jednostavne nabave znači sve dane osim državnog blagdana, subote i nedjelje. 

Članak 26.
U postupcima sukladno ovome Pravilniku kao kriteriji za odabir najpovoljnije ponude koriste se: - cijena ponude, 
- cijena ponude i kvalitete, 
- trošak i kvaliteta. 

IX. Završne odredbe 

Članak 27.
(1) Sve izmjene i dopune ovog Pravilnika donose se na isti način kao i ovaj Pravilnik. 
(2) U slučaju izmjena i dopuna ovog Pravilnika ovlašćuje se odjel zadužen za provedbu postupaka javne nabave da izradi pročišćeni tekst ovog Pravilnika. 

Članak 28.
Autentično tumačenje odredaba ovog Pravilnika daje ravnatelj. 

Članak 29.
Danom stupanja na snagu ovoga Pravilnika prestaje važiti Pravilnik o jednostavnoj nabavi Naručitelj od dd/mm/gggg, Klasa: ______________. 

Članak 30.
(1) Ovaj Pravilnik stupa na snagu 1. rujna 2026., te se primjenjuje na sve postupke jednostavne nabave pokrenute od toga dana.
(2) Ovaj Pravilnik objavljuje se na mrežnim stranicama Naručitelja te se čini dostupnim u EOJN RH, sukladno Zakonu o javnoj nabavi.

